માનવમિત્ર, અમદાવાદ : રાજ્યભરમાં સળગી રહેલા મગફળીના ગોડાઉન અંગે ચોંકાવનારો ખુલાસો કરતી રાજકોટના એક ફાયરમેનની ઓડિયોકલીપ વાયરલ થતાં ગુજરાતના રાજકારણમાં જબરદસ્ત ખળભળાટ મચી ગયો છે. વિરોધપક્ષના નેતા સાથે આ ફાયરમેનની વાતચીતની ઓડિયોકલીપમાં ફાયરમેન સનસનીખેજ ખુલાસો કરે છે કે, અમે ગોંડલવાળુ મગફળી ગોડાઉન ૧૦૧ ટકા અડધુ બચાવી શકયા હોત પરંતુ નાયબ કલેકટરે કામ કરવાની ના પાડતાં તે આગમાં સળગવા દીધું. ફાયરમેનના આ સનસનીખેજ ખુલાસા બાદ હવે મગફળી કૌભાંડ અને તેના વિવિધ ગોડાઉનમાં લાગેલી આગના પ્રકરણમાં મોટા માથા અને સરકારના ઉચ્ચ અધિકારીઓ સામે શંકાની સોંય તકાઇ છે.